
Į tą diskursą, kurį išgirsite šiandien, ir į tuos, kurių tu- 
rėsite klausytis galbūt metų metus, norėčiau prasmukti 
slapta. Užuot pradėjęs kalbą, norėčiau, kad ji įsuptų mane 
ir nuneštų kuo toliau, anapus bet kokios pradžios. No- 
rėtųsi, kad dar nespėjęs prabilti pastebėčiau, jog gerokai 
anksčiau prabilo kažkieno bevardis balsas: man pakaktų 
tik užbaigti, pratęsti frazę, nejučia užpildyti jos plyšius, 
tarsi ji būtų akimirką neryžtingai stabtelėjusi ėr davusi 
man ženklą. Štai tada pradžios nebūtų; užuot buvęs dis- 
kurso šaltiniu, veikiau tapčiau mažyte spraga jo atsi- 
tiktinėje tėkmėje, jo galimo išnykimo taškų. 

Norėtųsi, kad už manęs būtų balsas (jau senokai pra- 
dėjęs šneką, iš anksto dubliuojantis viską, ką pasakysiu), 
kuris kalbėtų: „Reikia tęsti, o aš negaliu, reikia tęsti, reikia 
tarti žodžius, kad ir kiek jų būtų, reikia juos tarti, kol jie 
suras mane, kol mane išsakys, - keista bausmė, keista 
kaltė, — reikia tęsti, nors, gali būti, tai jau padaryta, gal- 
būt jie mane jau išsakė, galbūt atvedė mane prie mano 
istorijos slenksčio, priešais duris, atsiveriančias į mano 
istoriją — nustebčiau, jeigu jos atsivertų.“ 


Daugeliui, manau, būdingas panašus troškimas — iš- 
vengti pradžios, troškimas atsidurti iš karto kitoje diskurso 
pusėje, kad nereikėtų viduje svarstyti, kuo jis galėtų būti 
išskirtinis, pavojingas, o gal net pražūtingas. Institucija į 
šį tokį dažną norą atsiliepia ironiškai: apgaubia pradžias 
iškilmingumu, apsupa dėmesiu bei tyla ir įvelka į ritua- 
lizuotas formas, tarsi norėdama pranešti apie jas kuo 
anksčiau. 

Troškimas sako: „Nenorėčiau pats įžengti į šią atsitikti- 
nę diskurso tvarką; nenorėčiau susidurti su tuo, kas jame 
yra kategoriško ir galutinio; norėčiau, kad jis gaubtų 
mane tarsi rami, gili, be galo atvira skaidruma, kurioje 
kiti atlieptų mano lūkesčiams ir iš kurios viena po kitos 
išsirutuliotų tiesos; o aš tik leisčiausi nešamas jo tėkmė- 
je — jo tėkmės - kaip kokia laiminga skiedrelė.“ O institu- 
cija atsako: „Nebijok pradėti; mes visi tam čia ir esame, 
kad parodytume, jog diskursas prisilaiko įstatymų tvar- 
kos; jog jau seniai laukiama jo pasirodant; jog jam pa- 
ruošta vieta, garbinga, tačiau apramdanti; ir jeigu jis įgyja 
kokią valdžią, tai tik mūsų ir vien mūsų dėka.“ 

Tačiau gali būti, kad ši institucija ir šis troškimas tėra 
tik dvi priešingos reakcijos į tą patį nerimą, kurį sukelia 
diskurso - ištarto ar parašyto dalyko - materiali realybė; 
kurį žadina jo egzistencijos trumpalaikiškumas, jo nea- 
bejotina lemtis — išnykti nuo žemės paviršiaus per tokį 
ilgą laiką, kad jis mums nepriklauso; kurį kursto jausmas, 
kad šioje veikloje — beje, kasdieniškoje ir pilkoje - slypi 


mums menkai tesuvokiami galios ir pavojai; kurį aitrina 
spėjimas, kad už visų tų žodžių, vartojamų taip seniai, 
jog laikas nugludino nelygumus, slypi mūšiai, pergalės, 
žaizdos, viešpatavimas ir vergovė. 

Bet kodėl tai, kad žmonės kalba ir kad jų diskursų be 
paliovos gausėja, yra pragaištinga? Kur pavojus? 


Štai kokią hipotezę norėčiau šį vakarą iškelti, kad išryškė- 
tų mano atliekamo darbo apribai — arba veiksmų teatras, 
galbūt be galo laikinas. Aš manau, jog kiekviena visuo- 
menė kontroliuoja, daro atranką, organizuoja ir perskirs- 
to diskurso gamybą, atlikdama visa tai vienu metu ir pa- 
sitelkdama tam tikras procedūras, kurios turi prislopinti 
diskurso galias ir pavojus, suvaldyti jo įvykio nenuspė- 
jamumą, išvengti jo sunkaus, gąsdinančio materialumo. 
Tokioje visuomenėje kaip mūsiškė, be abejo, žinomos 
pašalinimo procedūros. Akivaizdžiausia ir įprasčiausia 
yra draudimas. Gerai žinome, kad ne viską galima sakyti, 
kad nevalia kalbėti apie viską bet kokiomis aplinkybėmis 
ir kad galiausiai ne kiekvienas gali kalbėti kas tik šauna į 
galvą. Objekto tabu, aplinkybės ritualas, privilegijuota 
arba išimtinė kalbančio subjekto teisė - šie trys draudimų 
tipai, kryžiuodamiesi, stiprindami ar atsverdami vienas 
kitą, formuoja sudėtingą, nuolatos kintantį sietą. Tik pri- 
dursiu, kad mūsų laikais sietas labiausiai sutankėjęs - ir 


daugėja tamsių langelių - seksualumo ir politikos srityse, 
tarytum diskursas, užuot funkcionavęs kaip skaidrus 
arba neutralus elementas, kuriame seksualumas nuram- 
domas, o politika numalšta, būtų ta vieta, kur skleidžiasi, 
beje, ypač palankiomis salygomis, kai kurios labiausiai 
bauginančios jos galios. Kad ir kaip diskursas stengtųsi 
atrodyti nelabai reikšmingas, jam taikomi draudimai la- 
bai anksti ir labai greitai atskleidžia jo ryšį su troškimu ir 
valdžia. Kas gi čia nuostabaus? Juk diskursas - kaip pa- 
rodė psichoanalizė — ne vien tik atskleidžia (arba nusle- 
pia) troškimą; jis yra ir to troškimo objektas; be to - kaip 
mus nuolatos moko istorija - jis ne vien byloja apie mū- 
šius ir viešpatavimo sistemas, bet yra ir tai, dėl ko ko- 
vojama, kas pasitelkiama kovai, - valdžia, kurią sten- 
giamasi užgrobti. 

Mūsų visuomenėje egzistuoja ir kitas pašalinimo prin- 
cipas: ne draudimas, o perskyrimas ir atmetimas. Turiu 
omenyje proto ir beprotybės priešpriešą. Jau gūdžiau- 
siais viduramžiais beprotis buvo tas, kurio diskursas 
negali cirkuliuoti taip kaip kitų diskursai. Jo žodis kar- 
tais laikomas niekiniu ir negaliojančiu: jis nėra nei tei- 
sus, nei svarbus, negali liudyti teisme, negali patvirtinti 
jokio akto ar kontrakto, negali net paversti duonos kūnu 
aukojant Mišias. Kartais, priešingai, bepročio žodžiui 
priskiriamos keistos, tik jam vienam būdingos galios: jis 
išsako slaptą tiesą, pranašauja ateitį, naiviai įžvelgia tai, 
kas neprieinama kitų išminčiai. Įdomu tai, kad daugelį 


šimtmečių Europoje bepročio žodis būdavo praleidžia- 
mas pro ausis arba - išgirstas — išklausomas kaip tiesos 
žodis. Arba jį atmesdavo vos ištartą, ir jis prasmegdavo 
į nebūtį, arba jame įžvelgdavo protą - naivų arba buk- 
lų, - protą, aiškesnį negu sveikai mąstančiųjų. Ir vienu, 
ir kitu atveju —- ir pašalintas, ir slaptos proto kibirkšties 
įžiebtas, — stricto sensu jis neegzistavo. Bepročio pami- 
šimą atskleisdavo būtent jo žodžiai; čia gimdavo persky- 
ra; tačiau jie niekada nebuvo priimti nei išklausyti. Iki 
pat XVIII amžiaus pabaigos nė vienam gydytojui neatėjo 
į galvą pasidomėti, ką, kaip ir kodėl bylojo šis žodis, o 
juk būtent jis ir skirdavo. Visas tas neaprėpiamas be- 
pročio diskursas virsdavo triukšmų; žodis jam būdavo 
suteikiamas tik simboliškai — scenoje, kur jis sklandė 
beginklis ir taikus, vaidindamas jam patikėtą tiesos su 
kauke vaidmenį. 

Gali kas pasakyti, kad šiandien visam tam atėjo arba 
ateina galas; kad bepročio žodis nebėra kitoje perskyros 
pusėje; kad jis jau nėra niekinis ir negaliojantis; kad, 
priešingai, jis privertė mus įtempti ausis; kad mes ieško- 
me jame prasmės, o gal buvusio statinio apmatų ar pa- 
matų; kad mums pavyksta nutverti šį bepročio Žodį savo 
pačių ištartuose dalykuose, toje „nubėgusioje akyje“, pro 
kurią iš mūsų išslysta tai, ką sakome. Tačiau toks dėme- 
sys bepročio šnekai dar nerodo, kad senoji perskyra nu- 
stojo galios; pakanka tik prisiminti visą tą žinojimo kar- 
kasą, per kurį mes perkošiame šį žodį, visą tą institucijų 

tinklą, kurį pasitelkęs kas nors - gydytojas ar psichoana- 
litikas — gali klausytis šitos šnekos ir kuris pacientui savo 
ruožtu leidžia išsakyti arba desperatiškai užgniaužti savo 
skurdžius žodžius, pakanka tik prisiminti visa tai, kad 
suabejotume, jog perskyra nesunaikinta, jog ji tiesiog 
veikia kitaip, nukreipta kita linkme, pasitelkusi naujas 
institucijas, ir jos padariniai visiškai kitokie. Net jeigu 
gydytojo vaidmuo tebūtų įsiklausyti į pagaliau laisvą 
žodį, klausymo metu vis tiek išliktų cezūra. Klausoma 
diskurso, kurį persmelkė troškimas ir kuris — didžiau- 
siam savo džiaugsmui arba didžiausiam nerimui - mano 
turįs grėsmingų galių. O jeigu gydant pabaisas protas turi 
nutilti, pakanka tylėjimui pasidaryti budriam, ir perskyra 
vėl išryškėja. 

Gal pernelyg drąsu kalbėti apie to, kas teisinga, ir to, 
kas klaidinga, priešybę kaip apie trečią pašalinimo siste- 
mą, esančią greta tų, apie kurias ką tik kalbėjau. Kokiu 
racionaliu pagrindu galima būtų lyginti tiesai būdingą 
suvaržymą su perskyromis, kurios iš pat pradžių buvo 
arbitrarios ar bent atsirado susiklosčius istorinėms aplin- 
kybėms; kurios ne vien keičiamos, bet ir nuolatos keičia 
savo vietą; už kurių ištisa sistema jas primetančių ir at- 
naujinančių institucijų; kurios galiausiai ne tik varžo, bet 
ir pasitelkia, bent iš dalies, smurtą. 

Žinoma, teiginio lygmenyje, kokio nors diskurso vidu- 
je perskyra tarp teisingo ir klaidingo neatrodo nei arbit- 
rari, nei keičiama, nei institucionalizuota, nei prievartinė. 

Bet pažvelgus iš kitos pusės, pasidomėjus, kaip mūsų 
diskursuose reiškėsi ir iki šiol nuolat reiškiasi valia tiesai, 
perskrodusi tiek mūsų istorijos šimtmečių, arba kokia — 
pačiais bendriausiais bruožais — perskyra valdo mūsų 
valią žinoti, - galbūt mums prieš akis išsiskleis kažkas 
panašaus į pašalinimo sistemą (istorišką, linkusią kisti, 
instituciškai suvaržančią). 

Nėra abejonių, kad ši perskyra susiklostė istoriškai. 
Štai dar VI amžiuje graikų poetai teisingu diskursu — 
veiksmingąja ir vertingąja šio žodžio prasme - teisingu 
diskursu, kuriam jautė pagarbą ir baimę, kuriam iš tik- 
rųjų reikėjo paklusti, nes būtent jis viešpatavo, laikė dis- 
kursą, ištartą turinčiojo tam teisę ir pagal reikiamą ri- 
tualą; diskursą, vykdydavusį teisingumą ir kiekvienam 
priskirdavusį jo dalį; diskursą, kuris, pranašaudamas 
ateitį, ne tik skelbdavo tai, kas įvyks, bet ir prisidėdavo, 
kad tai įvyktų, patraukdavo paskui save žmones ir šitaip 
sudarydavo sandėrį su likimu. Na o praėjus šimtmečiui, 
aukščiausioji tiesa plaukė jau nebe iš to, kuo diskursas 
buvo ar ką jis darė, ji plaukė iš to, ką jis bylojo: vieną dieną 
tiesa iš ritualizuoto, veiksmingo ir teisėto sakymo akto 
perėjo į tai, kas sakoma, į pasakymą: į jo prasmę, jo formą, 
objektą, jo santykį su savo referentu. Tarp Heziodo ir 
Platono atsirado tam tikra perskyra, atribojanti teisingą 
ir melagingą diskursus; tai nauja perskyra, nes nuo šiol 
teisingas diskursas nebėra brangus ir trokštamas, be to, 
diskursas nebesiejamas su valdžia. Sofistas išvaromas. 

Be abejo, ši istorinė perskyra nubrėžė bendruosius 
mūsų valios žinoti kontūrus. Tačiau ji niekada nebuvo 
sustabarėjusi: didžiuosius poslinkius moksle kartais gal 
ir būtų galima laikyti kokio atradimo išdava, bet juose 
galėtume įžvelgti ir naujas valios tiesai formas. XIX am- 
žiuje, be jokios abejonės, susiduriame su tokia valia tiesai, 
kuri nei savo įgaunamomis formomis, nei pasirenkamo- 
mis objektų sritimis, nei pasitelkiama technika netapatin- 
tina su klasikinei kultūrai būdinga valia žinoti. Grįžkime 
kiek atgal: XVI-XVII amžiaus sandūroje (ypač Anglijoje) 
išryškėjo valia žinoti, kuri, aplenkusi savo aktualius turi- 
nius, brėžė galimų, stebimų, išmatuojamų, klasifikuo- 
jamų objektų perspektyvas; valia žinoti, nulemdavusi 
pažįstančio (iš dalies ir nespėjusio dar nieko patirti) sub- 
jekto poziciją, požiūrį bei funkciją (ne tiek skaityti, kiek 
matyti, ne tiek komentuoti, kiek verifikuoti); valia žinoti, 
nurodydavusi (ir daug platesniu mastu negu koks įran- 
kis), į kokį techninį lygmenį turi būti įdedamos žinios, 
kad jas būtų galima verifikuoti ir panaudoti. Viskas klos- 
tosi taip, tarsi pradedant didžiąja Platono perskyra valia 
tiesai turėtų savo istoriją, nesutampančią su varžančių 
tiesų istorija: tai pažintinų objektų, pažįstančio subjekto 
pozicijų ir funkcijų, materialinių, techninių ir instrumen- 
tinių pažinimo indėlių istorija. 

Be to, ši valia tiesai, kaip ir kitos pašalinimo sistemos, 
turi institucinę atramą: ją stiprina ir kartu atgamina išti- 
sas praktikų sluoksnis — pedagogika, žinoma, knygų, 

leidybos, bibliotekų sistema, kadaise - mokslininkų drau- 
gijos, o šiandien - laboratorijos. Bet daug platesne prasme 
šią valią atgamina visuomenėje paplitę žinojimo panau- 
dojimo būdai, jam suteikiama vertė, jo paskirstymo, per- 
skirstymo ir, iš dalies, priskyrimo formos. Priminsiu — 
visiškai simboliškai — seną graikų principą: aritmetika 
tinka demokratiniams miestams, nes moko lygybės, o 
oligarchijose privaloma geometrija, nes joje akivaizdi 
proporcijų nelygybė. 

Galop, man rodos, ši institucijų remiama ir jų pasi- 
skirstyta valia tiesai yra linkusi - vis dar kalbu apie mūsų 
visuomenę - lyg ir slėgti kitus diskursus bei primesti 
jiems savo galią. Prisiminkime, kad Vakarų literatūra 
ištisus šimtmečius turėjo telktis į pagalbą tai, kas akivaiz- 
du, įtikinama, nuoširdu, pagaliau mokslą - žodžiu, tei- 
singą diskursą. Prisiminkime taip pat, kad ekonominės 
praktikos, užkoduotos privalomų nurodymų arba recep- 
tų — kartais ir moralės - pavidalu, pradedant XVI am- 
žiumi, stengėsi pagrįsti, racionalizuoti ir pateisinti save 
remdamosi turtų ir gamybos teorija; prisiminkime ir tai, 
kad netgi baudžiamoji sistema, griežtai preskriptyvus vi- 
setas, pagrindimo arba pateisinimo pirmiausia ieškojo, 
aišku, teisės istorijoje, o paskui, pradedant XIX amžiu- 
mi, — sociologinės, psichologinės, medicininės, psichiat- 
rinės žinijos korpuse: tarytum net įstatymo žodžiui mū- 
sų visuomenėje būtų buvęs reikalingas tiesos diskurso 


pritarimas. 

Iš čia paminėtų trijų didžiųjų pašalinimo sistemų, ku- 
rios riboja diskursą, - uždraustas žodis, beprotybės at- 
skyrimas ir valia tiesai — ilgiausiai esu kalbėjęs apie tre- 
čiąją. Esmė ta, kad ištisus šimtmečius būtent šia trečiąja 
nuolatos virsdavo pirmosios dvi; kad ji vis primygtiniau 
apglėbia pastarąsias, siekdama jas modifikuoti ir sykiu 
pagrįsti; kad jos tuo lengviau praranda patvarumą ir 
apibrėžtumą, kuo labiau jas persmelkia arba jau per- 
smelkė valia tiesai, o šioji vis gilėja ir darosi vis labiau 
neišvengiama. 

Tačiau kaip tik apie ją kalbama mažiausiai. Tarsi pati 
tiesa, jos būtina sklaida slėptų valią tiesai ir jos peripe- 
tijas. Galbūt priežastis yra ši: jei iš tikrųjų jau nuo graikų 
laikų teisingas diskursas nebėra tas, kuris patenkina troš- 
kimą ar realizuoja galią, tai kas gi kita, jeigu ne troškimas 
ir galia, glūdi valioje tiesai, valioje išsakyti teisingą dis- 
kursą? Teisingas diskursas, kurį jo formos privalomumas 
išvaduoja nuo troškimo ir atpalaiduoja nuo galios, ne- 
įstengia atpažinti jį persmelkiančios valios tiesai; o valia 
tiesai, taip seniai mums primesta, yra tokia, kad tiesa, 
kurios ji siekia, negali jos neslėpti. 

Taigi mes tematome tiesą - kaip turtą, derlumą ir jėgą, 
švelnią ir sykiu apgaulingai universalią. Bet užtat nieko 
nežinome apie valią tiesai — tą neįtikėtiną pašalinimo 
mašineriją. Tad mūsų kasdienį darbą kaip gairės, be abe- 
jo, nepasiekiamos, turi kreipti visi tie, kurie - pradedant 
Nietzsche, baigiant Artaud ir Bataille'u - istorijos eigoje 

vis bandė apeiti tą valią tiesai ir kvestionuoti ją priešin- 
dami tiesai, ir būtent tada, kai tiesa imasi pateisinti drau- 
dimą ir apibrėžti beprotybę. 


Aišku, esama ir daug kitų diskurso kontrolės bei atribo- 
jimo procedūrų. Tos, kurias nusakiau, labiau išorinės; jos 
veikia kaip pašalinimo sistemos ir taikomos tai diskurso 
daliai, kur į žaidimą įsitraukia galia ir troškimas. 

Manau, kad galima išskirti ir kitą grupę procedūrų. Jos 
veikia iš vidaus, nes čia diskursus kontroliuoja patys 
diskursai. Jos paprastai įgauna klasifikavimo, tvarkymo, 
padalijimo principų pavidalą, tarsi imtųsi apvaldyti kitą 
diskurso matmenį - įvykį ir atsitiktinumą. 

Pirmiausia —- komentaras. Aš manau, nors nesu tuo 
visiškai tikras, kad nerastume visuomenės, neturinčios 
ypač svarbių pasakojimų, kurie nuolat perpasakojami, 
kartojami ir varijuojami, visuomenės, apsieinančios be 
formulių, tekstų, ritualizuotų diskursų visetų, ištariamų 
aiškiai apibrėžtomis aplinkybėmis, be kartą pasakytų 
dalykų, kurie saugomi ir kuriuose numanoma kokia nors 
paslaptis ar prasmės gausa. Trumpai tariant, galima spė- 
ti, jog kiekvienoje visuomenėje neišvengiama savotiško 
diskursų susisluoksniavimo: yra diskursų, kurie „sako- 
mi“ ir kuriais keičiamasi diena iš dienos, kurie išnyksta 
kartu su jų išsakymo aktų; ir esama diskursų, duodančių 

pradžią naujiems kalbėjimo aktams, kurie juos pratęsia, 
transformuoja arba aptaria, žodžiu, diskursų, kurie, nors 
ir suformuluoti, ir toliau išsakomi, yra jau išsakyti ir turi 
dar būti pasakyti. Jų yra mūsų kultūros sistemoje: tai 
religiniai ir juridiniai tekstai, taip pat įdomios paskirties 
tekstai, vadinami „literatūriniais“; iš dalies prie jų pri- 
durtini ir moksliniai tekstai. 

Akivaizdu, kad toks atsiejimas nėra nei patvarus, nei 
pastovus, nei absoliutus. Negalima sakyti, kad egzis- 
tuoja, viena vertus, visiems laikams nustatyta pamatinių 
arba kūrybinių diskursų kategorija, o, kita vertus, dau- 
gybė juos kartojančių, aiškinančių ir komentuojančių 
tekstų. Daugelis svarbiųjų tekstų pasimeta ir dingsta, 
kartais jų vietą užima komentarai. Tačiau, kad ir kaip 
kistų funkcijos pritaikymo taškai, pati funkcija išlieka; ir 
vis iš naujo iškyla atsiejimo principas. Visiškai išdildyti 
šį susisluoksniavimą gali tik žaidimas, svajonė ar ne- 
rimas. Žaidžiant komentaru 4 la Borgesas, kai komen- 
taras tėra pažodinis (šiuo atveju - iškilmingas ir laukia- 
mas) aiškinamojo teksto atkartojimas; žaidžiant kritiką, 
kuri nepabaigiamai nagrinėtų neegzistuojantį kūrinį. Ly- 
riškai svajojant apie diskursą, kuris atgimsta kiekvie- 
name savo taške kupinas naujumo bei skaistumo ir be 
perstojo, dvelkdamas šviežumu, išnyra sužadintas daik- 
tų, jausmų arba minčių. Nerimaujant kaip tas Janet ligo- 
nis, kuris patį nereikšmingiausią pasakymą laikydavo 
tarsi „Evangelijos žodžiu“, kupinu neišsemiamų prasmės 

lobių ir vertu to, kad būtų nuolatos kartojamas, vėl išta- 
riamas ir komentuojamas: „Kai aš pagalvoju, - sakydavo 
jis, pradėdamas skaityti arba klausytis, - kai pagalvoju 
apie šią frazę, kuri dar tik išnyks amžinybėje ir kurios aš 
galbūt dar kaip reikiant nesupratau...“ 

Tačiau argi neaišku, kad visais šiais atvejais papras- 
čiausiai išleidžiamas vienas iš santykio narių, bet jokiu 
būdu nepanaikinamas pats santykis? Santykis, kuris il- 
gainiui vis kinta; santykis, kuris kiekvienoje epochoje 
įgyja daugialypes ir skirtingas formas: juridinė egzegezė 
be galo skiriasi (jau ganėtinai seniai) nuo religinio ko- 
mentaro; tas pats literatūros kūrinys gali vienu metu 
paskatinti gana skirtingus diskursus: pirminį Odisėjos 
tekstą tuo pačiu laikotarpiu atkartoja ir Bėrard'o verti- 
mas, ir daugybė teksto paaiškinimų, ir Joyce'o Ulisas. 

Kol kas norėčiau tik atkreipti dėmesį, kad pirmojo ir 
antrojo teksto atsyjimas vadinamajame komentare vaidi- 
na dvejopą vaidmenį. Viena vertus, jis leidžia konstruoti 
(ir konstruoti be galo) naujus diskursus: pirminio teksto 
iškilumas, jo patvarumas, kaskart iš naujo aktualizuoja- 
mo diskurso statusas, daugialypė arba slapta prasmė, ku- 
ri esą glūdi jame, neva esmiškai jam būdingi nutylėjimas 
ir gausa — visa tai atveria galimybę kalbėti. Kita vertus, 
komentarui belieka, kad ir kokia metodologija naudo- 
jantis, galiausiai pasakyti tai, kas tyliai jau buvo pasakyta 
ten. Kad ir kaip stengiantis, neišvengiama paradokso čia 
pirmą kartą pasakyti tai, kas jau buvo pasakyta, ir be 

atvangos kartoti tai, kas niekada nebuvo ištarta. Putojantį 
komentarų okeaną iš vidaus sekina svajonė apie paslėptą 
pakartojimą: kiek akis aprėpia, tėra turbūt tai, kas buvo 
iš pat pradžių - paprasčiausias perpasakojimas. Komen- 
taras užkerta kelią diskurso atsitiktinumui, nes ima jį 
domėn: jis leidžia pasakyti kitką negu komentuojamasis 
tekstas, bet su sąlyga, kad šis būtų pasakytas ir bent iš 
dalies realizuotas. To, ką rizikuota pasakyti, galimybių 
daugybiškumą, nenuspėjamumą komentavimo principas 
paverčia pakartojimo skaičiumi, forma, pavidalu ir sąly- 
ga. Nauja ne tai, kas pasakyta, o pats jo sugrįžimo įvykis. 

Manau, kad yra ir kitas, iki tam tikro laipsnio papil- 
dantis pirmąjį, diskurso išretinimo principas. Tai auto- 
rius —- savaime suprantama, kalbu ne apie šnekantį indi- 
vidą, ištarusį ar parašiusį tekstą, o apie autorių kaip 
diskursus grupuojantį principą, jų reikšmes vienijantį 
pradą, jų rišlumo židinį. Šis principas veikia ne visur ir 
ne vienodai: aplink mus cirkuliuoja daugybė diskursų, 
kuriems prasmės arba veiksmingumo nesuteikia joks ga- 
limas autorius — tai akimirksniu užmarštin nugrimztan- 
tys kasdieniai plepalai, signatarų, o ne autorių reikalingi 
dekretai ar sutartys, anonimiškai perduodami techniniai 
receptai. Tačiau ir tose srityse - literatūroje, filosofijoje, 
moksle — kur priimta tekstą priskirti kokiam nors au- 
toriui, šis priskyrimas, kaip žinome, ne visada atlieka tą 
patį vaidmenį. Viduramžiais mokslinio diskurso sferoje 
priskyrimas kam nors buvo būtinas kaip tiesos kriterijus. 

Laikyta, kad teiginiui mokslinę vertę suteikia būtent jo 
autorius. Pradedant XVII amžiumi, ši funkcija moksli- 
niame diskurse vis silpnėja: autoriaus principas reika- 
lingas tik tam, kad teorema, efektas, pavyzdys, sind- 
romas gautų pavadinimą. Literatūrinio diskurso sferoje, 
priešingai, ši funkcija — beje, tuo pačiu laikotarpiu - vis 
stiprėja: visų tų pasakojimų, poemų, dramų ar komedijų, 
kurioms viduramžiais buvo leista cirkuliuoti bent iš da- 
lies anonimiškai, dabar klausiama (ir reikalaujama at- 
sakyti), iš kur jos atsirado, kas jas parašė; iš autoriaus 
reikalaujama jausti atsakomybę už pasirašyto teksto vie- 
nybę; jo prašoma atskleisti ar bent pačiam žinoti slaptą, 
jo tekstuose glūdinčią prasmę; tikimasi, kad jis artiku- 
liuos juos pačiu savo gyvenimu ir patirtimi, realia, juos 
gimstant regėjusia istorija. Autorius yra tai, kas vienija 
neraminančią fikcijos kalbą, suteikia jai rišlumo, įterpia 
į tikrove. 

Puikiai žinau, kas man bus atsakyta: „Bet juk jūs kal- 
bate apie autorių, kurį kritika atranda atgaline data, kai 
jis jau miręs ir telikusi netvarkinga šūsnis neįskaitomų 
juodraščių; juk bent jau tada reikia įvesti kokią nors tvar- 
ką: įsivaizduoti buvus projektą, rišlumą, tematiką, kurių 
paskui ir ieškoma autoriaus, galbūt iš dalies išgalvoto, 
sąmonėje arba gyvenime. Tačiau tuo vis dėlto nepanei- 
giama, jog realaus autoriaus būta, būta Žmogaus, įsi- 
veržusio į pačią šių nuvalkiotų žodžių tirštynę ir paženk- 
linusio juos savo genijumi arba sumaištimi.“ 

Žinoma, būtų absurdiška neigti rašančio ir kuriančio 
individo egzistavimą. Tačiau aš manau, kad - bent jau 
nuo tam tikros epochos - individas, imdamasis rašyti 
tekstą, kurio akiratyje šmėkščioja galimas kūrinys, imasi 
tam tikros autoriaus funkcijos: tai, ką jis rašo, ir tai, ko 
nerašo, tai, ką jis apmeta kaip kūrinio eskizą, kad ir skub- 
riausią juodraštį, ir tai, ką jis galiausiai meta šalin ir kas 
išnyks kaip kasdienės šnekos, - visą šį skirčių Žaismą 
lemia autoriaus funkcija, kurią jam priskiria jo epocha ar 
kurią jis savo ruožtu modifikuoja. Juk rašančiajam ne- 
sunku apversti tradicinį autoriaus įvaizdį ir iš naujų auto- 
riaus pozicijų visame tame, ką jis galėtų pasakyti, ką sako 
kasdien, kiekvieną akimirką, išraižyti kol kas neryškų 
savo kūrinio kontūrą. 

Komentaras ribojo diskurso atsitiktinumą tapatybės 
žaismu, pavidalą kuriam, regis, suteikdavo pakartojimas 
ir grįžimas prie to paties. Autoriaus principas tą patį atsi- 
tiktinumą riboja tapatybės žaismu, turinčiu individualumo 
ir aš pavidalą. 

Reikėtų pripažinti, kad tai, ką vadiname ne mokslais, 
o „disciplinomis“, pateikia dar vieną ribojimo principą. 
Jis taip pat santykinis ir nepastovus, leidžia konstruoti, 
bet su daugybe išimčių. 

Savo sandara disciplinos yra priešingos tiek komen- 
taro, tiek autoriaus principui. Pastarajam todėl, kad dis- 
cipliną apibrėžia tam tikra objektų sritis, metodų visuma 
ir teisingais laikomų teiginių korpusas, taip pat tam tikrų 

taisyklių bei apibrėžčių, technikų bei įrankių žaismas: 
visa tai sudaro savotišką anonimine sistemą, kuria nau- 
dojasi visi norintys arba galintys tai daryti, nesiedami jos 
prasmės arba teisėtumo su tuo, kas ją išrado. Disciplinos 
principas priešingas ir komentaro principui: čia išeities 
taškas — ne prasmė, kurią reikia pakartotinai atrasti, ir ne 
tapatybė, kurią reikia atkartoti, o tai, be ko neįmanoma 
konstruoti naujų pasakymų. Taigi disciplina atsiranda tik 
esant galimybei formuluoti - ir formuluoti be galo - nau- 
jus teiginius. 

Tačiau čia esama ir šio to daugiau - be abejonės, tam, 
kad būtų kai ko mažiau: disciplina nėra suma visko, ką 
galima teisingai pasakyti apie kažką; ir netgi ne visetas 
to, ką galima priimti ir pripažinti to paties duomens 
atžvilgiu, vadovaujantis rišlumo ar sistemiškumo prin- 
cipu. Medicina nėra teisingų pasakymų apie ligą visu- 
ma; botanikos negalima apibrėžti kaip visų tiesų apie 
augalus sumos. Taip yra dėl dviejų priežasčių: pirmiau- 
sia, ir botaniką, ir mediciną, kaip kiekvieną discipliną, 
sudaro ne vien tik tiesos, bet ir klaidos, kurios nėra 
šiaip nuosėdos ar svetimkūniai, o atlieka daug pozityvių 
funkcijų; istorijos tėkmėje jų vaidmuo veiksmingas ir 
dažnai neatsiejamas nuo tiesų atliekamo vaidmens. Be 
to, vienas ar kitas teiginys priskirtinas botanikai ar pa- 
tologijai tik tada, kai atitinka tam tikras sąlygas, kartais 
griežtesnes ir sudėtingesnes už gryną ir paprastą tiesą; 
bet, šiaip ar taip, tos sąlygos yra kitokios. Jis turi liesti 

apibrėžtos srities objektus: pavyzdžiui, pradedant XVII 
amžiaus pabaiga, „botaniniu“ tapdavo tik toks teiginys, 
kuris ką nors sakė apie matomą augalo struktūrą, jam 
artimų ir tolimų panašumų sistemą arba jo fluidų me- 
chaniką (ir kuriam nebereikėjo — kaip kad buvo privalo- 
ma dar XVI šimtmetyje - išsaugoti savo simbolines ver- 
tes arba tą visetą savybių ar ypatybių, kurios jam buvo 
priskiriamos antikos laikais). Tačiau teiginys ne tik turi 
priklausyti disciplinai, jis turi naudotis gana apibrėžto 
tipo sąvokinėmis arba techninėmis priemonėmis. Štai, 
pradedant XIX amžiumi, teiginys nebebūdavo medici- 
ninis, atsidurdavo anapus medicinos ir buvo laikomas 
individualia fantazija arba liaudies vaizduotės vaisiumi, 
jeigu aprėpdavo ir metaforiškas, ir kokybines, ir sub- 
stancines sąvokas (pavyzdžiui, „užkietėjimas“, „įaud- 
rinti skysčiai“ arba „išdžiovinti kietieji kūnai“); kita ver- 
tus, teiginys galėjo, netgi turėjo telktis ir metaforiškas 
sąvokas, jei jis buvo pagrįstas kitu modeliu - šiuo atveju 
funkciniu ir psichologiniu (pavyzdžiui, „suerzinimas“, 
„uždegimas“ arba „audinių išsigimimas“). Dar dau- 
giau — disciplinai gali priklausyti tik tam tikro teorinio 
akiračio teiginys — tereikia prisiminti, kaip XIX amžiaus 
antroje pusėje pakakdavo užuominos apie pirmapradės 
kalbos paieškas — ši tema buvo visiškai priimtina XVIII 
amžiuje, - kad bet kuris diskursas būtų apšauktas jeigu 
ne klaida, tai bent chimera ar kliedesiu, tikru lingvis- 


tiniu monstru. 

Kiekviena disciplina savo rėmuose skiria teisingus ir 
klaidingus teiginius; be to, ji išstumia anapus [šių rėmų) 
ištisus žinojimo teratologijos klodus. Kokio nors mokslo 
išorybė apgyvendinta tankiau ir kartu ne taip tankiai, 
kaip manoma: be abejo, anapus lieka netarpiška patirtis, 
vaizduotės pagimdytos temos, nepaliaujamai maitinan- 
čios ir gaivinančios tikėjimus be atminties; tačiau ten 
turbūt nebūna klaidų stricto sensu, nes klaidos gali atsi- 
rasti ir būti ištaisytos tik vienokios ar kitokios praktikos 
viduje. Kita vertus, ten bastosi pabaisos, kurių pavidalai 
kinta kartu su žinojimo istorija. Žodžiu, teiginiui, preten- 
duojančiam tapti neatsiejama disciplinos dalimi, keliami 
nelengvi, sudėtingi reikalavimai; kad apie jį būtų galima 
pasakyti, ar jis klaidingas, ar teisingas, reikia, jog jis būtų, 
anot pono Canguilhemo, „teisumo plotmėje“. 

Dažnai stebimasi, kaip XIX amžiaus botanikai ir biolo- 
gai neįstengė įžvelgti, jog tai, ką sakė Mendelis, yra tei- 
singa. Esmė ta, kad objektai, apie kuriuos Mendelis kal- 
bėjo, metodai, kuriuos jis naudojo, teorinis akiratis, į kurį 
jis lygiavosi, buvo svetimi to meto biologijai. Juk Nau- 
dinas dar anksčiau buvo paskelbęs tezę, kad paveldimi 
požymiai yra diskretiški; bet šis principas — vieniems 
naujas, kitiems keistas — galėjo, bent jau kaip mįslė, pri- 
klausyti biologijos diskursui. O Mendelis pasitelkia nie- 
kada anksčiau nenaudotą metodą - filtravimą ir išskiria 
paveldimą požymį kaip visiškai naują biologinį objektą: 
atriboja jį tiek nuo rūšies, tiek nuo jį perduodančiojo lyties 

ir pasirenka visiškai kitą stebėjimo lauką - atvirą, nesi- 
baigiančią kartų kaitos seką, kurioje požymis atsiranda ir 
dingsta pagal statistinius dėsningumus. Tai naujas objek- 
tas, kuriam reikia naujų sąvokinių įrankių ir naujo teo- 
rinio pagrindimo. Mendelis sakė tiesą, bet ne tos epochos 
biologinio diskurso „teisumo plotmėje“: biologinės sąvo- 
kos ir objektai buvo formuojami pagal visiškai kitas tai- 
sykles, ir tam, kad Mendelis būtų pripažintas teisiu, o jo 
teiginiai (didžioji jų dalis) galiausiai pasirodytų esą tei- 
singi, biologijoje turėjo įsitvirtinti visiškai kitoks mastelis 
ir išsiskleisti visiškai naujų objektų sritis. Mendelis buvo 
tikras monstras — štai kodėl mokslas negalėjo apie jį kal- 
bėti. O, pavyzdžiui, tai, kad prieš trisdešimt metų Schlei- 
denas pačiame XIX amžiaus viduryje neigė augalų lyčių 
buvimą, tebuvo laikoma paprasčiausia moksline klaida. 

Visuomet pasitaiko, kad kas nors pasakoma teisingai 
ir laukinėje išorybėje; bet teisumo plotmėje atsiduriama 
tik paklusus diskursyvinės „policijos“ taisyklėms, kurių 
kalbantysis turi laikytis kiekviename savo diskurse. 

Disciplina yra principas, kontroliuojantis diskurso 
gamybą. Ji nustato diskurso rėmus pasitelkdama tapa- 
tybės Žžaismą, įgavusį nuolatinio taisyklių aktualizavi- 
mo pavidalą. 

Mes ipratome žiūrėti į autoriaus darbo vaisingumą, 
komentarų daugybę, vienos ar kitos disciplinos plėtrą 
kaip į neišsenkamus diskursų gamybos šaltinius. Gal- 
būt taip ir yra, bet juose galima įžvelgti ir suvaržymo 

principus. Ir visai gali būti, kad taip ir nesučiuopsime 
tikrojo jų pozityvumo, neatsižvelgę į jų apribojimo ir 
prievartos funkciją. 


Manau, esama dar ir trečio tipo procedūrų diskursams 
kontroliuoti. Šiuo atveju visai nesiekiama suvaldyti juos 
sukeliančių galių arba užkirsti kelio atsitiktiniams jų 
pasirodymams; siekiama nustatyti jų įtraukimo į žaidimą 
sąlygas, primesti tam tikras taisykles juos išsakantiems 
individams ir neprileisti prie jų kiekvieno norinčio. Va- 
dinasi, šiuo atveju siekiama praretinti kalbančiuosius 
subjektus; diskurso tvarka bus neprieinama tam, kas ne- 
tenkina reikalavimų arba iš pat pradžių nėra diskursui 
tinkamas. Tikriau tariant: ne visos diskurso sritys vie- 
nodai atviros ir pereinamos; į kai kurias skverbtis griežtai 
draudžiama (jos atrenkamos ir atsirenka pačios), o kitos, 
atrodytų, atviros visiems vėjams ir be kokio išankstinio 
apribojimo paliktos kiekvieno kalbančio subjekto nuo- 
žiūrai. 

Norėčiau priminti šia tema vieną anekdotą, tokį Žavų, 
kad šiurpas nukrečia pagalvojus, jog tai galėtų būti tiesa. 
Jis tarsi apibendrina visus diskurso suvaržymus — tiek 
ribojančius jo galias, tiek pažabojančius jo nenuspėjamus 
pasirodymus, tiek darančius kalbančių subjektų atranką. 
XVII amžiaus pradžioje vieną siogūną pasiekė kalbos, 


26 


kad europiečių pranašumą laivyboje, prekyboje, poli- 
tikoje, karyboje lemia jų matematinės žinios. Jis panoro 
susipažinti su šiuo neįkainojamu žinojimu. Siogūnui bu- 
vo papasakota apie vieną anglų jūreivį, žinojusį šių ste- 
buklingų diskursų paslaptį, ir jis liepė atvesti jūreivį į 
rūmus. Likęs akis į akį su juo, siogūnas ėmė mokytis. Jam 
iš tikrųjų pavyko išsilaikyti valdžioje ir sulaukti gilios 
senatvės. Japonijoje matematikų atsirado tik XIX amžiu- 
je. Bet anekdotas dar nesibaigia — yra ir europietiškoji 
jo pusė. Ši istorija nepaprasta tuo, kad anglų jūreivis, 
Willas Adamsas, buvo savamokslis: dirbdamas dailide 
laivų statykloje, jis savarankiškai išmoko geometrijos. Ar 
turime manyti, kad šiame pasakojime atsispindi vienas 
didžiųjų europinės kultūros mitų? Monopolizuotam ir 
slepiamam rytietiškosios tironijos žinojimui Europa prie- 
šintų neva universaliai perduodamas žinias, beribį ir 
laisvą pasikeitimą diskursais. 

Tačiau tokios mintys, savaime aišku, neatlaiko kriti- 
kos. Pasikeitimas ir perdavimas — pozityvios figūros, 
kurios atlieka tam tikrą vaidmenį sudėtingose apribojimų 
sistemose ir, be abejo, negalėtų funkcionuoti nepriklau- 
somai nuo jų. Paviršutiniškiausią ir labiausiai krentančią 
į akis šių apribojimo sistemų formą sudaro tai, ką galima 
būtų sujungti bendru ritualo pavadinimu. Ritualas api- 
brėžia, kokia kvalifikacija būtina kalbantiems individams 
(ir kokią poziciją jie turi užimti, kokio tipo pasakymus 
formuluoti kalbėdamiesi, klausdami arba pasakodami). 

Jis nurodo, kokie gestai, elgsenos, aplinkybės ir koks 
ženklų visetas turi lydėti diskursą. Galiausiai jis nustato 
numanomą arba tariamą žodžių reikšmingumą - koks jų 
poveikis tiems, į kuriuos jais kreipiamasi, ir kur baigiasi 
jų suvaržymo galios. Religinių, teisinių, terapeutinių ir iš 
dalies politinių diskursų beveik neįmanoma atsieti nuo 
šio ritualizavimo, suteikiančio kalbantiems subjektams 
vienokias ar kitokias išskirtines savybes ir kartu paskirs- 
tančio jiems numatytus vaidmenis. 

Kiek kitaip funkcionuoja „diskursyvinės bendrijos“, 
kurios turi išsaugoti arba gaminti diskursus, tačiau lei- 
džia jiems cirkuliuoti uždaroje erdvėje, skleidžia juos 
pagal griežtas taisykles, o jų sakytojai skleisdami nepra- 
randa savo nuosavybės. Vieną iš archajiškų tokio funk- 
cionavimo modelių sutinkame tarp rapsodų, kurių nuo- 
savybė buvo poemų žinojimas, mokėjimas jas deklamuoti 
atmintinai, o prireikus - ir keisti bei transformuoti; tačiau 
šios žinios, nors ir skirtos pasakoti - tiesa, rituališkai, — 
buvo puoselėjamos, tausojamos ir saugomos tam tikros 
grupės viduje mankštinant atmintį, neretai be galo su- 
dėtingais būdais; pratybos atverdavo duris į rapsodų 
bendriją ir kartu leisdavo patirti paslaptį, kuri pasakojant 
išryškėdavo, tačiau nepasklisdavo; kalbėjimas ir klau- 
symas nesusikeisdavo vaidmenimis. 

Žinoma, šiandien beveik neliko panašių „diskursy- 
vinių bendrijų“, dviprasmiškai žaidžiančių paslaptimi 
ir jos skleidimu. Tačiau neapsigaukime: net teisingo 

diskurso tvarkoje, net spausdinto ir jokio ritualo nevar- 
žomo diskurso tvarkoje tebeveikia paslapties nusavi- 
nimo ir nesikeitimo vaidmenimis mechanizmai. Visiškai 
galimas daiktas, kad rašymo aktas, kuriam institucinį 
pavidalą šiandien suteikia knyga, leidybos sistema ir 
rašytojo personažas, tarpsta kokioje nors, gal kiek mig- 
lotoje, tačiau akivaizdžiai varžančioje „diskursyvinėje 
bendrijoje“. Juk rašytojas nuolatos pabrėžia, kaip jo 
darbas skiriasi nuo kitų kalbančių arba rašančių sub- 
jektų veiklos, pabrėžia nenykstamą savojo diskurso po- 
būdį, jau senokai teigia pamatinį „rašymo“ išskirtinumą, 
tvirtina esant asimetriškumo tarp „kūrybos“ ir kitoniško 
kalbos sistemos panaudojimo - jau vien tokie teiginiai 
(kuriuos, be kita ko, linkstama įdiegti praktikoje) rodo, 
kad esti tam tikra „diskursyvinė bendrija“. Tačiau tokių 
bendrijų esama ir daugiau, jos funkcionuoja visiškai 
kitaip, grindžiamos kitokiu pašalinimo ir skleidimo 
režimu: prisiminkime technikos arba mokslo paslaptis, 
medicininio diskurso sklaidos ir cirkuliavimo formas; 
prisiminkime, kaip pasisavinamas ekonominis ar poli- 
tinis diskursas. 

Iš pirmo žvilgsnio „doktrinos“ (religinės, politinės, filo- 
sofinės) būtų priešingybė „diskursyvinėms bendrijoms“: 
pastarosiose kalbančių individų skaičių, net jeigu jis ir 
nebuvo fiksuojamas, linkta riboti, ir diskursas galėjo cir- 
kuliuoti ir būti perduodamas tik jų tarpe. O „doktrina“ 
linkusi sklisti, ir individai, kurių skaičius neribojamas, 

apibrėžia savo abipusę priklausomybę, dalindamiesi tą 
patį diskursų korpusą. Atrodytų, čia keliama vienintelė 
sąlyga — pripažinti tas pačias tiesas ir laikytis daugiau ar 
mažiau lanksčios taisyklės, reikalaujančios atitikimo teisė- 
tiems diskursams. Bet jei to pakaktų, doktrinos ne taip 
skirtųsi nuo mokslo disciplinų, ir diskursyvinę kontrolę 
patirtų tik pasakymo forma arba turinys, o ne kalbantis 
subjektas. O juk priklausomybė doktrinai leidžia suabejoti 
tiek pasakymų, tiek kalbančiu subjektu, ir viena skatina 
kita. Doktrina suabejoja kalbančiuoju, skatinama pasaky- 
mo ir atsižvelgdama į jį - tai liudija pašalinimo procedūros 
ir atmetimo mechanizmai, įsijungiantys tada, kai koks 
nors kalbantis subjektas suformuluoja vieną ar keletą 
neįsisavinamų pasakymų; erezija ir ortodoksija anaiptol 
nėra doktrininių mechanizmų perdėto suabsoliutinimo 
pasekmė - jos yra pamatinė tų mechanizmų dalis. Bet 
būna ir atvirkščiai: doktrina atsižvelgia į kalbančius sub- 
jektus ir suabejoja jų pasakymais, nes ji visuomet ženklina, 
manifestuoja ar palaiko kokią nors priklausomybę - pri- 
klausomybę klasei, socialinei aplinkai ar rasei, tautybei ar 
interesų ratui, kovos, maišto, pasipriešinimo ar santaros 
klanui. Doktrina susieja individus su tam tikro tipo saky- 
mu ir kartu uždraudžia jiems visa kita; kita vertus, ji 
pasitelkia tam tikro tipo sakymus, kad susietų individus 
ir atskirtų juos nuo visų kitų. Doktrina pajungia dvigu- 
bai: kalbančius subjektus — diskursams, o diskursus — 
(bent jau virtualiai) kalbančių individų grupei. 

Galiausiai, žvelgiant daug platesniu mastu, reikėtų 
pripažinti, kad gerokai susisluoksniuoja tai, ką galėtume 
pavadinti socialiniu diskursų nusavinimu. Kad ir kiek 
tvirtintume, jog švietimas turi būti priemonė, kuri visuo- 
menėje, panašioje į mūsiškę, kiekvienam individui at- 
veria kelią į bet kokio tipo diskursą, visi puikiai žinome, 
kad švietimo paskirstymas, - tai, ką jis leidžia ir ką drau- 
džia, - yra paženklintas nuotolių, priešybių ir socialinių 
kovų. Kiekviena švietimo sistema yra politinis kelias 
reikiamu būdu nusavinti diskursus su visais juos lydin- 
čiais žinojimo pavidalais ir galiomis. 

Puikiai suprantu, kad mano pateiktasis skyrimas — 
kalbėjimo ritualai, diskursyvinės bendrijos, doktrinų šali- 
ninkų grupės ir socialinis nusavinimas - labai abstraktus. 
Dažniausiai viskas tarpusavyje susiję ir sudaro stambias 
struktūras, paskirstančias kalbančius subjektus pagal 
diskursų tipus ir leidžiančias nusavinti diskursus tam 
tikroms subjektų kategorijoms. Sakyčiau, kad tai pamati- 
nės diskurso pajungimo procedūros. Galų gale, juk mo- 
kymo sistema tam ir skirta, kad ritualizuotų kalbėjimą, 
nustatytų ir priskirtų vaidmenis kalbantiems subjektams, 
sudarytų, kad ir nelabai vieningą, doktrinos šalininkų 
grupę, paskirstytų ir nusavintų diskursus, jų galias ir Ži- 
nojimo pavidalus. O „rašymas“ („rašytojų“ užsiėmimas) — 
tai dar viena pajungimo sistema, kuri įgauna galbūt 
kiek skirtingus pavidalus, bet vadovaujasi analogiškomis 
skaidymo procedūromis. Panašias diskurso pajungimo 

sistemas įžvelgsime ir teisinėje ar medicinos įstaigų sis- 
temose, bent jau kai kuriuose jų aspektuose. 


Ar tik nebus taip, kad kai kurios filosofijos temos atsirado 
kaip atsakas, o galbūt ir kaip paspirtis šiam ribojimų ir 
pašalinimų žaismui. 

Iš pradžių - kaip atsakas, siūlant diskurso dėsniu lai- 
kyti idealią tiesą, o rutuliojimosi principu - jam imanen- 
tišką racionalumą, ir, be to, atkartojant pažinimo etiką, 
kuri žada tiesą tik jos trokštantiems ir tik galintiems ją 
mąstyti. 

Paskui —- kaip paspirtis, ėmus neigti diskurso realybės 
savitumą. 

Galiausiai, pavykus atsikratyti sofistų žaidimų ir jų 
bendravimo stiliaus, daugiau ar mažiau padaryti galą jų 
paradoksams, europinis mąstymas, atrodytų, be persto- 
gės rūpinosi, kad diskursui liktų kuo mažiau vietos tarp 
minties ir šnekos, kad „diskursavimas“ tebūtų tarsi koks 
intarpas tarp mintijimo ir šnekėjimo, tarsi diskursas būtų 
mąstymas, įvilktas į savo ženklus ir įkūnytas žodžiais, 
arba atvirkščiai — tai būtų paleistos į darbą kalbos struk- 
tūros, produkuojančios prasmės efektą. 

Ši diskurso realybės elizija labai sena, filosofinės min- 
ties istorijoje ji įgaudavo įvairiausias formas. Visai ne- 
seniai su ja vėl susidurta keletoje mums pažįstamų temų. 

Visiškai gali būti, kad diskurso realybės elizijai kelią 
atveria grindžiančio subjekto tema. Juk šio subjekto už- 
duotis yra tiesiogiai, savo ketinimais įkvėpti gyvybę tuš- 
čioms kalbos formoms; būtent jis, perskrosdamas tuščių 
dalykų tirštį arba inerciją, intuityviai sučiuopia juose, 
pasirodo, glūdinčią prasmę; būtent jis sukuria anapus 
laiko tvyrančius reikšmių akiračius, kuriuos istorijai te- 
liks tik išaiškinti ir kurie galų gale taps teiginių, mokslų 
ir dedukcinių visetų pamatu. Ieškodamas prasmės grin- 
džiantis subjektas pasitelkia ženklus, žymes, pėdsakus, 
raides. Bet tam, kad juos manifestuotų, jam nereikia dis- 
kurso instancijos. 

Analogiškas vaidmuo tenka pirmapradės patirties te- 
mai, kuri gimininga pirmajai. Čia daroma prielaida, kad 
kartu su patyrimu, netgi prieš jam sučiuopiant save 
cogito pavidalu, po pasaulį klaidžiojo tam tikros iš- 
ankstinės, lyg ir jau ištartos, reikšmės, dėstė jį aplinkui 
mus ir iš karto atverdavo pirminiam atpažinimui. Toks 
pirmutinis bendrumas su pasauliu neva grindžia gali- 
mybę kalbėti apie jį, jame, jį nurodyti ir įvardyti, spręsti 
apie jį ir galiausiai pažinti jį tiesos pavidalu. Jeigu ir yra 
diskursas, ar gali jis teisėtai būti kuo nors daugiau negu 
kukliu perskaitymu? Daiktai jau kužda mums kažkokią 
prasmę, ir mūsų kalbai telieka ją pasiimti; o ta kalba, 
pradedant pačiu rudimentiškiausiu jos projektu, jau 
bylojo mums apie kažkokią būtį, kurios nerviūra ji 
pati yra. 

Universalios mediacijos tema, manyčiau, yra dar vie- 
nas būdas atlikti diskurso realybės eliziją. Ir nepaisant to, 
kas akivaizdu. Jeigu visur susiduriame su logoso vyks- 
mu, iškeliančiu atskirybes į sąvokos lygmenį ir įgalinan- 
čiu netarpišką sąmonę galų gale išskleisti visą pasaulio 
racionalybę, tai iš pirmo žvilgsnio atrodytų, kad būtent 
diskursas atsiduria spekuliacijos centre. Bet iš tikrųjų šis 
logosas tėra jau išsakytas diskursas, ar, veikiau, patys 
daiktai ir įvykiai nepastebimai virsta diskursu, atskleis- 
dami savosios esmės paslaptį. Tada diskursas yra ne 
daugiau kaip savęs pačios akyse gimstančios tiesos at- 
spindys; ir jeigu viskas galiausiai įgyja diskurso pavidalą, 
viskas gali būti pasakyta ir diskursas gali suktis apie 
viską, tai tik dėl to, kad daiktai, išreiškę savo prasmes ir 
pasikeitę jomis, gali grįžti į savimonės vidujybės tylą. 

Taigi, kad ir ką pasirinktume - grindžiančio subjekto, 
pirmapradės patirties ar universalios mediacijos filoso- 
fijas — diskursas čia tėra žaidimas; rašymo žaidimas — 
pirmuoju, skaitymo - antruoju, mainų - trečiuoju at- 
vejais, ir tie mainai, tas skaitymas, tas rašymas visada 
naudojasi tik ženklais. Taip diskursas pereina į signifi- 
kanto plotmę ir anuliuojasi kaip realybė. 

Atrodytų, kokia civilizacija elgėsi su diskursu dar pagar- 
biau negu mūsiškė? Kur jis buvo dar labiau šlovinamas? 
Kas kitas dar radikaliau išlaisvino jį nuo suvaržymų ir 
taip universalizavo? Vis dėlto man atrodo, kad po šiuo 
tariamu diskurso garbstymu, po šia tariama logofilija 

slypi savotiška baimė. Draudimai, užtvaros, slenksčiai ir 
ribos išdėstomi taip, tarsi siektume bent iš dalies su- 
valdyti veržlų diskurso dauginimąsi, atsikratyti pavo- 
jingiausios jo turtų dalies ir suteikti jį lydinčiai betvarkei 
pavidalus, padedančius išvengti visiškai nekontroliuo- 
jamos situacijos; tarsi norima ištrinti viską, net jo įsiver- 
žimo į minties ir kalbos žaidimus žymes. Nėra abejonės, 
kad mūsų visuomenėje, kaip, manyčiau, bet kurioje ki- 
toje, egzistuoja, tik kitaip suskirstyta ir išskaidyta, didelė 
logofobija, akla baimė visų tų įvykių, tos aibės pasakytų 
dalykų, tų staiga atsirandančių pasakymų, viso to, kas 
smurtiška, netolydu, kovinga, taip pat netvarkinga ir 
pražūtinga, viso to neaprėpiamo, nepabaigiamo ir nesu- 
valdomo diskurso gaudesio. 

Norint ne nušluoti tą baimę, o analizuoti ją, jos sąlygas, 
žaismą ir efektus, manyčiau, reikia ryžtis trims dalykams, 
kuriems mūsų mąstymas šiandien vis dar priešinasi ir 
kurie atliepia trims minėtosioms funkcijų grupėms: reikia 
vėl suabejoti mūsų valia tiesai, grąžinti diskursui įvy- 
kimo matmenį ir atimti iš signifikanto jo suverenumą. 


Štai tokios yra užduotys arba, tikriau, keletas temų, kreip- 
siančių mano tyrinėjimus, kurių norėčiau imtis. Galima 
iš karto paminėti kai kuriuos metodui keliamus reika- 


lavimus. 

Pirmiausia, apvertimo principas: ten, kur tradiciškai 
manoma esant diskursų šaltinį, jų dauginimosi ir toly- 
dumo principą, visose tose figūrose - pavyzdžiui, auto- 
rius, disciplina, valia tiesai, - kurios, atrodytų, vaidina 
pozityvų vaidmenį, reikėtų įžvelgti, veikiau, negatyvų 
diskurso skaidymo ir praretinimo žaismą. 

Tačiau atpažinę šiuos praretinimo principus, nustoję į 
juos žiūrėti kaip į pamatinę ir kūrybinę instanciją - ką gi 
aptinkame po jais? Ar turime daryti prielaidą, kad egzis- 
tuoja kažkoks pilnatvės sklidinas nepertraukiamo diskurso 
pasaulis? Būtent čia reikia pasitelkti kitus metodo principus. 

Netolydumo principas: praretinimo sistemos nereiškia, 
kad kažkur po jomis ar anapus jų viešpatauja didžiulis 
beribis diskursas, tolydus ir nebylus, kurį jos neva už- 
gniaužia ar išstumia ir kurį mes esą turime prikelti galų 
gale grąžindami jam žodį. Nereikia įsivaizduoti, kad 
pasaulį aprėpia ir su visais jo pavidalais bei įvykiais 
susipina kažkas ne-pasakyta arba ne-pagalvota, ką mums 
neva tenka galiausiai artikuliuoti arba mąstyti. Diskursus 
turime laikyti netolydžiomis praktikomis, kurios ne tik 
susikerta, o kartais egzistuoja greta, bet ir ignoruoja arba 
išstumia viena kitą. 

Savitumo principas: neištirpinti diskurso išankstinių 
reikšmių žaismėje; neįsivaizduoti, kad pasaulis atsuka į 
mus savo lengvai perskaitomą veidą, kurį mums telieka 
dešifruoti - jis nėra mūsų bendrininkas pažinimo kelyje, 
ir nėra jokios ikidiskursyvinės apvaizdos, palenkiančios 

jį mūsų pusėn. Diskursą reikia suvokti kaip mūsų prie- 
vartą daiktams, šiaip ar taip, kaip praktiką, kurią jiems 
primetame; ir būtent šioje praktikoje diskurso įvykiai 
atranda savo reguliarumo principą. 

Ir ketvirta, išorybės, taisyklė: nesileisti ieškoti diskurso 
branduolio, nebandyti sučiuopti jame neva pasireiškian- 
čios minties ar reikšmės, o, atsispiriant nuo paties dis- 
kurso, nuo jo atsiradimo ir reguliarumo, eiti prie išorinių 
jo galimumo sąlygų, prie to, iš kur atsiranda nenuspė- 
jama šių įvykių serija ir kur nustatomos jų ežios. 

Taigi analizėje reguliatoriaus vaidmenį turi atlikti šios 
keturios sąvokos: įvykis, seka, reguliarumas, galimumo 
sąlyga. Kaip matome, jos priešinamos taip: įvykis — kū- 
rybai, serija —- vienumui, reguliarumas —- originalumui, 
galimumo sąlyga - reikšmei. Keturios pastarosios są- 
vokos (reikšmė, originalumas, vienumas, kūryba) beveik 
nekliudomos viešpatavo tradicinėje idėjų istorijoje, ku- 
rioje sutartinai buvo ieškoma vietos kūrybai, kūrinio, 
epochos arba temos vienumo, individualaus originalumo 
žymės ir bekraščio užslėptų reikšmių lobyno. 

Pridursiu tik dvi pastabas. Viena - dėl istorijos. Daž- 
nai dabartinės istorijos nuopelnu laikoma tai, kad buvo 
panaikintos privilegijos, kadaise teiktos atskiram įvykiui, 
ir išryškintos „ilgalaikės“ struktūros. Be abejo, visa tai tie- 
sa. Bet nesu tikras, kad istorikai dirbdami tiksliai laikėsi 
šios krypties. Arba, tikriau tariant, nemanau, kad tarp 
įvykio nustatymo ir ilgų periodų analizės esama atvirkš- 

tinio santykio. Priešingai, atrodo, kad būtent, kiek įmano- 
ma susiaurinus įvykio ribas, istorinės analizės skiriamajai 
gebai užčiuopus kas metai, kas savaitė sudaromų kainų 
rodyklių, notarinių aktų, parapinių knygų ir uostų ar- 
chyvų lygmenį, pavyko anapus mūšių, dekretų, dinastijų 
ar asamblėjų išryškinti masyvius, šimtmetį ar daugelį 
šimtmečių aprėpiančius reiškinius. Istorija - tokia, kokia 
ji yra šiandien - nenusigręžia nuo įvykių; priešingai, ji be 
perstojo plečia įvykių lauką, be atvangos atveria vis nau- 
jus jų klodus, paviršesnius ar gilesnius; nenuilsdama 
išskiria vis naujus įvykių ansamblius - vienuose jų gausu, 
jie lipa kits kitam ant kulnų ir vienas kitą pakeičia, ki- 
tuose — jų nedaug ir jie turi lemiamą balsą: nuo beveik 
kasdien kintančių kainų iki šimtmečius trunkančių inflia- 
cijų. Bet svarbu tai, kad istorija neima įvykio domėn ne- 
apibrėžusi sekos, kuriai tas įvykis priklauso, neparinkusi 
analizės būdo, tinkamo būtent tai sekai, nepabandžiusi 
ištirti reiškinių reguliarumo ir jų galimo atsiradimo ribų, 
neatkreipusi dėmesio į variacijas, nukrypimus ir ėjimą 
kreive, nepanorusi nustatyti juos saistančių sąlygų. Ži- 
noma, jau seniai istorija nebebando įvykių aiškinti prie- 
žasčių ir padarinių pyne, susimezgančia beformėje di- 
džiojo tapsmo lavinoje, kad ir kokia ji būtų - neapibrėžtai 
vienalytė ar griežtai hierarchizuota. Bet ne todėl, kad 
ieškotų už įvykį ankstesnių, priešiškų ir svetimų jam 
struktūrų. Ji nustatinėja įvairiopas, susikertančias, dažnai 
išsiskiriančias, bet neautonomiškas sekas, leidžiančias 

apibrėžti įvykio „vietą“, jo nenuspėjamumo ribas, jo atsi- 
radimo sąlygas. 

Mums reikalingos pamatinės sąvokos - nebe sąmonė 
ir tolydumas (ir su jomis koreliuojančios laisvės bei prie- 
žastingumo problemos), taip pat nebe ženklas ir struk- 
tūra. Dabar neapsieisime be įvykio ir sekos sąvokų, ku- 
rias lydi pynė kitų, su jomis susijusių — reguliarumas, 
nenuspėjamumas, netolydumas, priklausomybė, trans- 
formacija. Būtent dėl tokio arsenalo diskurso analizė, 
kokią ją įsivaizduoju, turi bendrų sąsajų, žinoma, ne su 
tradicine tematika, kurią vakardienos filosofai tebelaiko 
„gyvaja“ istorija, o su veiksmingu istoriko darbu. 

Būtent todėl šitokia analizė kelia tikrai rimtų filosofi- 
nių arba teorinių problemų. Jeigu diskursus dera na- 
grinėti visų pirma kaip diskursyvinių įvykių visetus, tai 
kokį statusą reikėtų suteikti įvykio sąvokai, kuriai taip 
retai skirdavo dėmesio filosofai? Aišku, įvykis nėra nei 
substancija, nei akcidencija, nei kokybė, nei procesas; 
įvykis nepriklauso kūnų tvarkai. Vis dėlto jis anaiptol nė- 
ra nematerialus; būtent materialumo lygmenyje jis tam- 
pa efektyvus, jis tampa efektyvumu; jis atsitinka ir jį 
aptinkame materialių elementų santykyje, sambūvyje, 
dispersijoje, palyginime, kaupime, atrinkime; tai jokiu 
būdu nėra vieno ar kito kūno veiksmas nei savybė; tai 
įvyksta materialinės dispersijos metu ir yra jos pasekmė. 
Sakyčiau, kad įvykio filosofija turėtų eiti iš pirmo žvilgs- 
nio paradoksalia kryptimi - nekūniško materializmo link. 

Kita vertus, jeigu diskursyvinius įvykius tinka nagri- 
nėti įspraudžiant juos į vienalytes, bet viena kitos atžvil- 
giu netolydžias sekas, kokią vietą reikėtų suteikti tam 
netolydumui? Žinoma, kalbu ne apie nuoseklią akimirkų 
tėkmę ir ne apie skirtingų mąstančių subjektų daugybę, 
o apie cezūras, kurios suskaldo akimirkas ir išsklaido 
subjektą į daugybę galimų pozicijų bei funkcijų. Toks ne- 
tolydumas sudrebina ir paskelbia negaliojančiais mažiau- 
sius, tradiciškai pripažįstamus arba sunkiausiai kvestio- 
nuojamus vienetus — akimirką ir subjektą. O po jais ir 
nepriklausomai nuo jų reikia įsivaizduoti tokius šių neto- 
lydžių sekų santykius, kurie nėra nuoseklūs (vienoje) 
arba vienalaikiški (keletoje) sąmonių; turime plėtoti — 
anapus subjekto ir laiko filosofijų —- netolydžių sistema- 
tikų teoriją. Galiausiai, paaiškėjus, kad kiekviena šių 
diskursyvinių ir netolydžių sekų iš tikrųjų tam tikrose 
ribose yra reguliarios, jas sudarančių elementų, be jokios 
abejonės, jau nebegalima sieti mechaninio priežastin- 
gumo ar idealios būtinybės ryšiais. Į įvykio produkavimo 
procesą tenka įvesti nenuspėjamumo kategoriją. Ir vėl 
pajuntame, kaip trūksta teorijos, leidžiančios mąstyti 
atsitiktinumo ir mąstymo ryšius. 

Taigi, užsimojus žengti kiek į šalį nuo idėjų istorijos 
senvagės, t.y. ėmus nagrinėti ne anapus diskursų galbūt 
slypinčias reprezentacijas, o pačius diskursus - kaip re- 
guliarias ir atskiras įvykių sekas, nori nenori reikia pri- 
pažinti, jog toks atsyjimas — tarytum nedidelė (o gal ir 

nepakenčiama) mašinerija, įgalinanti į patį minties pa- 
matą įvesti atsitiktinumą, netolydumą ir materialumą. Tai 
trigubas pavojus, kuriam viena istorijos forma bando 
užkirsti kelią, pasakodama apie tolydžią idealios būti- 
nybės raidą. Tai trys sąvokos, kurios turėtų leisti susieti 
istorikų praktiką ir mąstymo sistemų istoriją. Tai trys 
kryptys, kuriomis reikės pasukti teorinius ieškojimus 


Laikantis šių principų ir atsigręžiant į tą akiratį, analizes, 
kurių ketinu imtis, galima suskirstyti į dvi grupes. Vie- 
noje pusėje — „kritinė“ analizė, pasitelkianti apvertimo 
principą: bandysiu panagrinėti pašalinimo, apribojimo ir 
nusavinimo formas, apie kurias ką tik kalbėjau, parodyti, 
kaip jos susidarė, kokias reikmes tenkino, kaip modifika- 
vosi ir kokia linkme pasislinko, kokį suvaržymo vaidme- 
nį iš tikrųjų atliko, kaip ir kiek pavyko jų išvengti. Kitoje 
pusėje — „genealoginė“ analizė remiantis kitais trimis 
principais: kaip šiose suvaržymo sistemose (nepaisant jų 
arba jas pasitelkus) susidarė diskurso sekos; kokių savitų 
normų kiekviena iš jų laikėsi ir kokios buvo jų atsira- 
dimo, plėtojimosi ir kitimo sąlygos. 

Pradėsiu nuo kritinio viseto. Pirma, analizuoti galima 
tai, ką aš vadinu pašalinimo funkcijomis. Kadaise esu 
tyrinėjęs vienos iš jų veikimą apibrėžtu periodu: tai be- 
protybės ir proto perskyra klasicizmo epochoje. Paskui 

būtų galima pabandyti išnagrinėti vieną iš kalbos drau- 
dimo sistemų: tą, kuri nuo XVI iki XIX amžiaus lydi 
seksualumą; čia turėtume įžvelgti - be abejonės, jokiu 
būdu ne tai, kaip ji palaipsniui sėkmingai buvo panai- 
kinta, - o tai, kaip kito ir kokią artikuliaciją įgavo pra- 
dedant išpažinties praktika, įvardijusia, klasifikavusia, 
hierarchizavusia draudžiamas elgsenas, ir baigiant iš 
pradžių baugštoku, pavėluotu seksualinės tematikos pa- 
sirodymu XIX amžiaus medicinoje ir psichiatrijoje; visa 
tai, žinoma, tėra šiek tiek simbolinės gairės, bet jau dabar 
galima kirsti lažybų, kad skaidymai čia nėra tokie, kaip 
manoma, o draudimai ne visuomet buvo ten, kur įsivaiz- 
duojama. 

Artimiausioje ateityje norėčiau imtis trečiosios paša- 
linimo sistemos. Nagrinėsiu ją dviem būdais. Viena ver- 
tus, pabandysiu nustatyti, kaip buvo pasirinkta tiesa (ir 
kaip prie jos buvo grįžta, kokių būta poslinkių), kaip 
klostėsi tas tiesos pasirinkimas, kuriame esame užspeisti, 
tačiau kurį be perstojo atnaujiname; iš pradžių pasinersiu 
į sofistikos ėpochą, į jos pradžią — Sokrato ar bent jau 
Platono filosofijos laikus, patyrinėsiu, kaip veiksmingas, 
ritualinis, kupinas galių ir pavojų diskursas palengva 
pasidavė teisingo ir klaidingo diskurso perskyrai. Paskui 
persikelsiu į XVI-XVII amžiaus sandūrą, į laikus, kai 
pasirodė — ypač Anglijoje —- naujoviškas žvilgsnio, ste- 
bėjimo, konstatavimo mokslas, gamtos filosofija, be abe- 
jo, neatsiejama nuo naujų politinių struktūrų diegimo, 

neatskiriama ir nuo religinės ideologijos - tikrų tikriau- 
siai nauja valios žinoti forma. Galiausiai trečias atramos 
taškas bus XIX amžiaus pradžia, didieji, pamatiniai mo- 
dernaus mokslo aktai, industrinės visuomenės formavi- 
masis ir ją lydinti pozityvistinė ideologija. Trys mūsų 
valios žinoti morfologiniai pjūviai; trys mūsų filisteriš- 
kumo etapai. 

Paskui norėčiau vėl pagvildenti tą patį klausimą, tik 
visiškai iš kitos pusės: įvertinti, koks buvo vienokio ar 
kitokio į moksliškumą pretenduojančio — medicininio, 
psichiatrinio ar sociologinio — diskurso poveikis bau- 
džiamąja sistema vadinamam praktikų ir preskriptyvinių 
diskursų visetui. Pradėsiu nuo psichiatrinių ekpertizių ir 
jų vaidmens baudimo sistemoje tyrimo, kuris duos šiai 
analizei reikiamos medžiagos. 

Tokioje pačioje kritinėje perspektyvoje, tik kitame lyg- 
menyje, reikėtų analizuoti diskursų apribojimo procedū- 
ras — tas, kurioms priskirtini ir mano ką tik minėtieji au- 
toriaus, komentaro ir disciplinos principai. Šiame aki- 
ratyje galima atlikti nemažai tyrimų. Įsivaizduokite, pa- 
vyzdžiui, analizę, kurios objektas būtų XVI-XIX amžiaus 
medicinos istorija; čia svarbu būtų ne tiek išryškinti tuo 
laikotarpiu padarytus atradimus ar įvestas sąvokas, kiek 
sučiuopti medicininio diskurso konstrukcijoje —- o kartu 
ir visoje institucijoje, kuri jį palaiko, perduoda, sustipri- 
na - kaip buvo įdiegti autoriaus, komentaro ir disciplinos 
principai; pabandyti suprasti, kaip buvo įgyvendinamas 

didžiojo autoriaus principas: turiu omeny ne tik Hipo- 
kratą, Galeną, bet ir Paracelsą, Sydenhamą arba Boer- 
haave'ą; kaip buvo įgyvendinama ir dar ilgokai išsilaikė 
XIX amžiuje, aforizmų ir komentarų praktika ir kaip 
palengva ją pakeitė atskiro atvejo arba jų rinkinio prak- 
tika, kaip klinikinių žinių imta semtis iš konkretaus at- 
vejo; pagaliau, kokį modelį rinkosi medicina, bandydama 
įsitvirtinti kaip disciplina, iš pradžių remdamasi gamtos 
istorija, paskui — anatomija ir biologija. 

Būtų galima taip pat patyrinėti, kaip literatūros kritika 
bei istorija, panaudodama, modifikuodama ir kitaip pri- 
taikydama metodus, kuriais rėmėsi religinė egzegezė, 
Biblijos kritika, hagiografija, istorinių arba legendinių 
asmenybių „gyvenimai“, autobiografijos ir atsiminimai, 
XVIII ir XIX amžiuje sukūrė autoriaus personažą ir kū- 
rinio figūrą. Kada nors reikės ištirti ir Freudo vaidmenį 
psichoanalitinio žinojimo korpuse, vaidmenį, kuris, be 
jokios abejonės, gerokai skiriasi nuo Newtono vaidmens 
fizikos srityje (ir nuo visų kitų vienos ar kitos disciplinos 
pagrindėjų), taip pat nuo vaidmens, kurį gali atlikti au- 
torius filosofinio diskurso srityje (net jeigu jis, kaip, sa- 
kykim, Kantas, yra naujo būdo filosofuoti pradininkas). 

Taigi štai keletas projektų, kaip imtis kritinės užduo- 
ties, kaip nagrinėti diskursą kontroliuojančias instancijas. 
O pažvelgę genealoginiu aspektu, tirtume, kaip realiai 
formuojasi diskursai tiek šiapus, tiek anapus kontrolės 
ribų, o dažniausiai - ir vienoje, ir kitoje atribojimo pusėje. 

Kritika analizuoja diskursų praretinimo ir sykiu — per- 
grupavimo bei suvienodinimo procesus; genealogija tiria 
jų formavimąsi - išsklaidytą, netolydų ir kartu reguliarų. 
Tiesą pasakius, šiųdviejų uždavinių niekados neįma- 
noma visiškai atskirti; nėra atskirai — iš vienos pusės — 
atmetimo, išstūmimo, pergrupavimo arba priskyrimo 
formų, o iš kitos pusės - gilesniame lygmenyje, sponta- 
niškai trykštančių diskursų, kurie prieš pat prasidėdami 
ar vos pasirodę pakliūtų į atrankos ir kontrolės glėbį. 
Paprastai diskursą formuoti, susidarius atitinkamoms 
sąlygoms, iki tam tikros ribos gali ir kontrolės procedūros 
(tai, pavyzdžiui, įvyksta, diskursui įgaunant mokslinio 
diskurso formą ir statusą); ir atvirkščiai, kontrolės pavi- 
dalai gali išvysti šviesą diskursui formuojantis (štai lite- 
ratūrinė kritika yra autorių konstituojantis diskursas): 
būtent todėl, imantis kokios nors kritinės užduoties ir 
suabejojus kontrolės instancijomis, reikia nagrinėti ir jų 
formavimosi kelyje pasitaikančius reguliarius diskursus; 
o imantis genealoginio aprašymo, atsižvelgti į realiame 
formavimosi kelyje pasitaikančias ribas. Kritinis ir genea- 
loginis požiūriai skiriasi ne tiek objektais ar sritimis, kiek 
atakos kryptimi, perspektyva ir atribojimais. 

Ką tik kalbėjau apie vieną galimą tyrimų kryptį - tai 
seksualumo diskurso draudimai. Būtų sunku ar bent jau 
abstraktu plėtoti šiuos tyrimus, jeigu neanalizuotume 
pačių įvairiausių diskursų visetų - literatūrinių, religinių 
ar etinių, biologinių ir medicininių, taip pat juridinių 

diskursų, kuriuose kalbama apie seksualumą, jis įvar- 
dijamas, aprašomas, metaforizuojamas, aiškinamas, tei- 
siamas. Mes dar net nepriartėjome prie vieningo ir regu- 
liaraus diskurso apie seksualumą; galbūt niekada jo ir 
nepasieksime, gali būti, kad apskritai einame ne ta kryp- 
timi. Draudimų forma literatūriniame ir medicinos, psi- 
chiatrijos ir sielovados diskursuose nėra tokia pati, ir jie 
veikia nevienodai. Ir atvirkščiai - šie reguliarūs diskursai 
ne tuo pačiu keliu stiprina, apeina ar perkelia draudimus. 
Tad reikėtų tirti keletą įvairių sekų, kurių kiekvienoje 
įsigalėję bent iš dalies skirtingi draudimai. 

Galima būtų svarstyti ir XVI-XVII amžiaus diskursų 
sekas, glaudžiai susijusias su turtais ir skurdu, pinigais, 
gamyba, prekyba. Čia susiduriame su be galo įvairialyčių 
pasakymų visetais, kuriuos formulavo turčiai ir vargšai, 
mokslininkai ir nemokšos, protestantai ar katalikai, ka- 
raliaus valdininkai, pirkliai ar moralistai. Kiekvienas iš 
jų savaip reguliarus, be to, kiekvienas turi savitą suvar- 
žymų sistemą. Nė viename iš jų negalėtume įžvelgti to 
reguliaraus, kitokią formą turinčio, diskurso, kuris vėliau 
įgaus disciplinos pavidalą ir iš pradžių bus vadinamas 
„turtų analize“, o paskui — „politine ekonomija“. Tačiau 
būtent iš šių visetų, pasisavindama arba pašalindama, 
pateisindama arba atmesdama vienokius ar kitokius pa- 
sakymus, susiformavo šis naujasis reguliarumas. 

Galima pagalvoti ir apie tyrimą, skirtą paveldėjimo 
diskursams — tokiems, kokie jie buvo iki XX amžiaus 

pradžios - paskirstytiems ir pasklidusiems įvairiose dis- 
ciplinose, stebėjimuose, technikose ir receptuose; čia rei- 
kėtų parodyti, dėl kokių artikuliacijų šios sekos galų gale 
persirikiavo, sudarydamos genetiką - epistemologiškai 
rišlų ir institucijos pripažintą pavidalą. Būtent tai nese- 
niai taip puikiai ir su išmanymu padarė Francois Jacobas. 

Štai taip pakaitomis turėtų vienas kitą paremti ir papil- 
dyti kritinis ir genealoginis aprašymai. Kritinė analizės 
dalis susijusi su diskursą gaubiančiomis sistemomis; čia 
bandoma išryškinti, išskirti diskurso priežiūros, paša- 
linimo, praretinimo principus. Šiai analizei būdingas, 
jeigu atleisite man už žodžių žaismą, uolus įžūlumas. 
Priešingai, genealoginė analizės dalis susijusi su diskurso 
realaus formavimosi sekomis: čia bandoma sučiuopti jo 
teigimo galią, ir aš turiu omeny ne tą galią, kurią prie- 
šintume neigimui, o gebėjimą konstituoti objektų sritis, 
objektų, kurie leistų patvirtinti arba paneigti teiginių 
teisingumą arba klaidingumą. Šias objektų sritis pava- 
dinsime pozityvybėmis; ir, dar kartą pasitelkęs žodžių 
žaismą, pasakysiu, kad, jeigu kritinį stilių vadinsime 
stropaus įžūlumo stiliumi, tai genealoginis nusiteikimas 
bus vykusio pozityvizmo nusiteikimas. 

Kad ir kaip ten būtų, reikia pabrėžti bent vieną dalyką: 
šitaip suprantama diskurso analizė neiškelia aikštėn ko- 
kios nors universalios prasmės, ji išryškina priverstinio 
praretinimo Žžaismą su pamatine teigimo galia. Prareti- 
nimas ir teigimas, galų gale - teigimo praretinimas, ir 

jokiu būdu ne tolydus prasmės dosnumas, jokiu būdu ne 
signifikato monarchija. 

O dabar tie, kurių žodyne žiojėja spragos, tegu sako — 
jeigu šią giesmę jiems traukti mieliau, negu į ją įsiklausy- 
ti - kad tai ir esąs struktūralizmas. 


Gerai žinau, kad nebūčiau įstengęs imtis tyrimų, kurių 
apmatus bandžiau jums čia pateikti, neturėdamas pa- 
vyzdžio ir atramos. Esu labai dėkingas ponui Dumėzi- 
liui — tai jis paskatino mane imtis darbo tokiame amžiuje, 
kai dar manai, kad rašymas yra malonumas. Tačiau esu 
labai skolingas ir jo veikalams; prašyčiau man atleisti, 
jeigu nutolau nuo jo tekstų prasmės arba nesilaikiau jų 
griežtumo - šiandien mus yra užvaldę būtent jie. Tai jis 
mane išmokė vidinę diskurso sąrangą analizuoti visiškai 
kitaip — atmetus tradicinės egzegezės arba formaliosios 
lingvistikos metodus; išmokė pasitelkus palyginimus 
išskirti diskursų funkcinių koreliacijų sistemą; išmokė 
aprašyti diskurso transformacijas ir jo santykius su ins- 
titucija. O mintis pritaikyti panašų metodą visiškai kito- 
kiems diskursams negu legendos ar mitai man kilo, be 
abejonės, todėl, kad prieš akis turėjau mokslo istorikų, 
ypač pono Canguilhemo, darbus; tai jam esu dėkingas už 
supratimą, kad mokslo istorija nesusiduria su neišven- 
giama alternatyva: arba rašyti atradimų kroniką, arba 

aprašinėti idėjas ir nuomones, supančias mokslą iš tos 
pusės, kur ryškėja migloti jo kilmės kontūrai, ar iš tos, 
kur slūgso jo atliekų nuosėdos; kad galima, reikia rašyti 
mokslo istoriją, kurios objektas būtų rišlus ir kartu trans- 
formuojamas teorinių modelių ir sąvokinių įrankių vi- 
setas. 

Bet labiausiai esu skolingas, man regis, Jeanui Hyp- 
polite'ui. Gerai žinau, kad jo veikalai daugeliui atrodo 
neatsikratę Hegelio įtakos — 0 visa mūsų epocha, pasi- 
telkdama logiką ar epistemologiją, Marxą ar Nietzsche, 
bando išsivaduoti iš jo pančių: ir visa tai, ką aš ką tik 
pasakiau apie diskursą, yra akivaizdus hegeliškojo lo- 
goso išdavimas. 

Tačiau iš Hegelio pančių iš tikrųjų išsivaduosime tik 
tada, kai tiksliai įvertinsime, kiek kainuoja atsiskyrimas 
nuo jo; taigi turime žinoti, kaip arti Hegelis, galbūt klasta, 
iki mūsų prisigavo; turime žinoti tai, kas dar hegeliška 
yra mintyje, leidžiančioje mums priešintis Hegeliui; ir 
turime pasverti, ar ieškinys, kurį jam pateikiame, nėra 
dar viena gudrybė, kuria jis bando mus suvedžioti, ir 
galiausiai mes vėl susidursime su juo, nepajudinamu ir 
nepasiekiamu savo anapusybėje. 

Vadinasi, jeigu mūsų, Jeano Hyppolite'o skolininkų, 
bus daugiau negu vienas, taip atsitiks todėl, kad jis dėl 
mūsų ir anksčiau už mus nuėjo kelią, kuriuo atitrūks- 
tama, tolstama nuo Hegelio ir kuris vėl staiga sugrąžina 
prie jo, tik kitaip, o paskui vėl priverčia nuo jo atsiplėšti. 

Pirmiausia Jeanas Hyppolite'as suskato „suteikti 
esatį“ tam didingam, šiek tiek pamėkliškam Hegelio 
šešėliui, kurį paleido bastytis XIX amžius ir su kuriuo 
buvo aklai kovojama. Šią „esatį“ Hegeliui jis suteikė 
savuoju Dvasios fenomenologijos vertimu, o kad Hegelis 
tikrai esti šiame prancūziškame tekste, įrodo tai, jog 
patys vokiečiai kartais jį atsiversdavo norėdami geriau 
suprasti tai, kas, bent akimirksnį, virsdavo vokiškąja 
jo versija. 

Be to, Jeanas Hyppolite'as surado ir pramynė visus iš 
šio teksto vedančius kelius, tarsi jam būtų kėlęs nerimą 
klausimas: ar galima dar filosofuoti ten, kur Hegelis ne- 
beįmanomas? Ar gali egzistuoti dar kokia nors filosofija 
ir ar ji galėtų nebebūti hegeliška? Ar tai, kas mūsų min- 
tyje nehegeliška, būtinai yra nefilosofiška? O tai, kas anti- 
filosofiška — būtinai nehegeliška? Taigi Jeanas Hyppo- 
lite'as nebandė vien istoriškai, kruopščiai aprašyti tos 
Hegelio esaties, kurią jis mums suteikė: jis norėjo paversti 
ją savotiška schema modernybei patirti (ar galima he- 
geliškai mąstyti mokslus, istoriją, politiką ir kasdienės 
kančias?), ir priešingai, mūsų modernybe norėjo išban- 
dyti Hegelio mąstymą ir apskritai filosofiją. Jam santykis 
su Hegeliu buvo patyrimo ir susidūrimo vieta, ir jis nie- 
kada nebuvo tikras, kad filosofija čia taps nugalėtoja. Jis 
niekada nesinaudojo Hegelio sistema kaip ramybę ža- 
dančiu universumų; jis laikė ją begaline rizika, kuriai 
ryžosi filosofija. 

Štai kodėl, manyčiau, jis įvedė naujas slinktis - ne 
pačioje Hegelio filosofijoje, o požiūryje į ją ir į filosofiją, 
kaip ją suprato Hegelis; ir todėl visiškai apvertė temas. 
Užuot laikęs filosofiją totalybe, galų gale pajėgsiančia 
sąvokos judesyje apmąstyti ir vėl sučiuopti save, Jeanas 
Hyppolite'as paversdavo ją pabaigos neturinčia užduo- 
timi beribio akiračio fone: visuomet ankstyva, jo filosofija 
anaiptol neketino kada nors pasibaigti. Pabaigos netu- 
rinti —- vadinasi, nuolatos atnaujinama, pakartojimo for- 
mai ir paradoksui pasmerkta užduotis: filosofija, kaip 
nepasiekiamas mąstymas apie totalybę, Jeanui Hyppo- 
lite'ui buvo tai, kas gali pasikartoti be galo nereguliarioje 
patirtyje, tai, kas išnyra ir išslysta kaip gyvenime, mirtyje, 
atmintyje be paliovos iškylantis klausimas - taip jis he- 
geliškąją savimonės, kaip galutinio taško, temą pavertė 
kartotinio užklausimo tema. Tačiau, būdama pakartoji- 
mas, filosofija nebuvo tiesioginė sąvokos tąsa; jai nerei- 
kėjo toliau plėtoti abstrakcijų statinio, ji visuomet turėjo 
likti nuošalyje, atsikratyti į kraują įsigėrusių bendrybių ir 
vėl megzti nutrūkusį kontaktą su nefilosofija; ji turėjo kuo 
labiausiai priartėti ne prie to, ką užbaigia, o prie to, kas 
eina pirma jos, ko dar nepažadino jos nerimas; ji turėjo 
dar kartą sučiuopti - ne tam, kad redukuotų, o tam, kad 
apmąstytų - istorijos vienatinumą, mokslo regionų racio- 
nalybes, atminties gelmes sąmonėje; taip atsiranda kito- 
kios filosofijos tema - tai esanti, nerami filosofija, judanti 
išilgai visos sąlyčio su nefilosofija linijos, egzistuojanti tik 

todėl, kad egzistuoja pastaroji, ir atskleidžianti prasmę, 
kurią šioji turi mums. Tačiau jeigu ji esti nuolat atnau- 
jindama sąlytį su nefilosofija, tai kurgi tada filosofijos 
pradžia? Gal ji jau yra, gal ji slapta randasi tame, kas ji 
nėra, formuluodama save pašnibždomis daiktų murme- 
syje? Bet tada filosofinis diskursas tikriausiai jau nebeturi 
teisės egzistuoti. O gal ji turėtų prasidėti nuo arbitraraus 
ir kartu absoliutaus pagrindo? Taigi matome, kad hege- 
liškąją netarpiškumo judėjimo temą keičia filosofinio 
diskurso ir jo formalios struktūros pagrindo tema. 

Galiausiai paskutinioji iš slinkčių Hegelio filosofijoje: 
jeigu filosofija tikrai turi prasidėti kaip absoliutus dis- 
kursas, tai kas tada ištiks istoriją ir kokia tai pradžia, jei ji 
susijusi su tam tikru paskiru individu, tam tikra visuo- 
mene, tam tikra socialine klase, verdant mūšiams? 

Šios penkios slinktys, atvedančios prie tolimiausio he- 
geliškosios filosofijos krašto, išstumiančios ją, be jokios 
abejonės, kitapus jos pačios ribų, iššaukia vieną po ki- 
tos visas pagrindines didžiąsias moderniosios filosofijos 
figūras, kurias Jeanas Hyppolite'as be atvangos prieš- 
priešindavo Hegeliui: Marxą ir jam rūpėjusius istorijos 
klausimus, Fichtę, kėlusį filosofijos absoliučios pradžios 
problemą, Bergsoną ir jį lydėjusią sąlyčio su nefilosofija 
temą, Kierkegaard'ą ir jį dominusią pakartojimo ir tiesos 
problemą, Husserlį, žvelgusį į filosofiją kaip į nepabai- 
giamą užduotį, susijusią su mūsų racionalumo istorija. O 
anapus šių filosofinių figūrų pastebime visas žinojimo 

sritis, kuriomis Jeanas Hyppolite'as rėmėsi keldamas 
savo klausimus — psichoanalizę ir jos keistą troškimų 
logiką, matematiką ir diskurso formalizavimą, informa- 
cijos teoriją ir jos taikymą gyvasties analizei, žodžiu, vi- 
sas tas sritis, kuriomis remiantis galima užklausti logiką 
ir egzistenciją, be paliovos užmezgančias ir atmezgančias 
savo ryšius. 

Manau, kad šiame darbe, įsikūnijusiame keliose svarbio- 
se knygose, ir, dar daugiau, - persmelkusiame tyrinėjimus, 
dėstymą, nuolatinį dėmesį, kasdienį smalsumą ir atvi- 
rumą, iš pažiūros — administracinę ir pedagoginę (o iš 
tikrųjų - dvigubai politinę) atsakomybę, kryžiavosi, buvo 
formuluojamos svarbiausios mūsų epochos problemos. 
Mūsų daug - tų, kurie jam be galo dėkingi. 

Būtent dėl to, kad prasmės tam, ką darau, ir galimybę 
tai daryti aš, be abejonės, sėmiausi iš jo, vos tik pabandy- 
davau eiti apčiuopomis, kelią man nušviesdavo jisai - štai 
kodėl savo darbą panorau pažymėti jo ženklu ir nuspren- 
džiau jį prisiminti baigdamas pristatyti savo projektus. 
Klausimai, kuriuos dabar sau užduodu, kryžiuojasi ties 
juo, ties ta netektimi, kurią patiriu pasigesdamas jo ir 
kartu numanydamas savo paties trūkumus. 

Kadangi esu taip jam skolingas, puikiai suprantu, 
jog tai, kad pakvietėte mane čia dėstyti, didžiąja dalimi 
yra jūsų pagarbos duoklė jam; esu labai dėkingas jums 
už man suteiktą garbę, bet ne mažiau dėkingas esu už 
tai, kokį vaidmenį šiame pasirinkime atliko jis. Nors ir 

nesijaučiu galįs imtis užduoties jį pavaduoti čia, tačiau 
žinau - jeigu laimė būtų lėmusi, šį vakarą jis būtų mane 
atlaidžiai padrąsinęs. 

Dabar aš labiau suprantu, kodėl man ką tik buvo taip 
sunku pradėti. Dabar gerai žinau, kieno tas balsas, tu- 
rėjęs, kaip aš norėjau, mane aplenkti, įkvėpti, raginti 
kalbėti ir įsitaisyti mano diskurse. Žinau, kodėl buvo taip 
sunku tarti žodį — nes tariau jį ten, kur pats jo klausiausi 
ir kur jo nebėra, ir jis manęs nebeišgirs. 


